# STUDIEPLAN – Bachelor i barnevern

# del 1

## Faglig tilhørighet

Fakultet for Helse- og sosialvitenskap, Institutt for Helse-, sosial- og velferdsfag.

## Studieprogrammets navn (bokmål)

Bachelor i barnevern.

## Studieprogrammets navn (nynorsk)

Bachelor i barnevern.

## Studieprogrammets navn (engelsk)

Bachelor in child protection and child welfare.

## Studieprogrammets omfang og organisering

Bachelorstudium med et omfang på 180 studiepoeng. Studiet er et treårig heltidsstudium. Det består av seks emner à 30 studiepoeng. Undervisningsspråket er gjennomgående norsk.

## Finansiering

Studiet har 100 prosent bevilgningsfinansierte studieplasser.

## Kull

2020–2023

## Opptakskrav

Opptakskravet er generell studiekompetanse (jfr. Forskrift om opptak til høgre utdanning § 2-1.). Søkere som ikke fyller kriteriene for generell studiekompetanse, men som er 25 år eller eldre i opptaksåret, kan søke opptak på grunnlag av realkompetanse (jfr. Forskrift om opptak til høgre utdanning § 3-1.).

Søkere som har utdanning fra land utenfor Norden, må dokumentere bestått utdanning på nivå med norsk 3-årig videregående opplæring som gir generell studiekompetanse og i tillegg dokumentere kunnskaper i norsk (jfr Forskrift om opptak til høgre utdanning §2-2.).

Det er krav om politiattest (jfr Lov om høyere utdanning § 4.9)

Det åpnes ikke for privatister i noen deler av studiet, fordi studiet inneholder obligatoriske arbeidskrav og krav om tilstedeværelse (jfr. Forskrift om studier og eksamen ved Universitetet i Sørøst-Norge (USN) § 7.4).

STUDIEPLAN – Bachelor i barnevern

del 2

## Mål for studieprogrammet

Formålet med barnevernspedagogutdanningen er å kvalifisere profesjonsutøvere som kan identifisere behov og gi rett hjelp til rett tid til barn, unge og deres familier i utsatte livssituasjoner. Bachelor i barnevern er et viktig grunnlag for utvikling av en sammensatt profesjonell kompetanse som er relevant og samfunnsnyttig. En slik kompetanse innebærer å ha barnets beste i fokus, sikre at barn, unge og foreldres rettigheter ivaretas, at de får reell mulighet til medvirkning og at de er i sentrum for beslutningsprosesser.

Studiet har som mål å utdanne brukerorienterte og reflekterte profesjonsutøvere som er kvalifiserte til å utføre forebyggende, miljøterapeutisk og sosialpedagogisk arbeid, samt saksbehandling og tiltaksarbeid i barneverntjenester. Gjennom utdanningen skal studentene tilegne seg kunnskap, ferdigheter og generell kompetanse som kan danne grunnlag for en kunnskapsbasert praksis. Sentralt i utdanningen er kulturforståelse og kunnskap om mangfold, kritisk tenkning og innsikt i den betydningen velferdsstatens rammebetingelser har for barn, unge og deres foresatte og for profesjonsutøverne.

Utdanningen legger vekt på å kvalifisere profesjonsutøvere slik at de har både generell kunnskap om barns utvikling og oppvekst og spesifikk kunnskap om barn og unge i risiko. Studentene skal lære å identifisere sårbare barn og unge og samarbeide med dem og deres familier om utvikling av tilpassede tiltak. Utdanningen gjenspeiler at dette samarbeidet fordrer både kunnskap *om* barn og unge og kunnskap *fra* barn og unge selv. Det legges i utdanningen også vekt på samarbeid på tvers av fag, etater og profesjoner og arbeid med innovasjon, samskaping og entreprenørskap for å møte sammensatte utfordringer i en velferdsstat i endring. Det er videre et mål at utdanningen bidrar til utvikling av en kompetanse som kan hindre utenforskap og fremme inkludering, læring og mestring.

Barneperspektivet er sentralt i utdanningen. Det innebærer å se verden fra barnets ståsted, være opptatt av og å handle til barnets beste, lytte til barn slik at de opplever å bli hørt og å tale deres sak. Samtidig legger utdanningen vekt på en systemisk forståelse der barn og unge ses som en del av ulike sosiale systemer og samspill som har betydning for deres situasjon.

Sentralt i utdanningen står også annerkjennelse av barn og unges grunnleggende behov for trygghet og kjærlighet. Det legges derfor vekt på utvikling av en profesjonsutøvelse preget av empati og likeverd, fokus på barns og familiers ressurser og respekt for enkeltindividets integritet. Dette er et grunnlag for god relasjonskompetanse og konstruktivt samarbeid med barn og familier. Arbeidet med refleksjon omkring kommunikasjon og relasjon fordrer kunnskap og ferdigheter. Det krever også kritisk bevissthet om hvordan barnevernspedagoger kan opparbeide tillit, bruke makten de besitter konstruktivt og komme i posisjon til å samarbeide med og hjelpe barn og familier i vanskelige livs-situasjoner. I dette ligger også refleksjon omkring verdier og etiske retningslinjer som ligger til grunn for profesjonsutøvelsen og innsikt i de dilemmaene som er knyttet til å befinne seg i spenningsfeltet mellom kontroll og hjelp. Slike refleksjoner inngår i utvikling av den personlige kompetansen som er et bærende element i studieprogrammet.

## Læringsutbytte

Etter fullført studium er det forventet at studentene:

*Kunnskap*

* Har bred kunnskap om barnevernets samfunnsmandat, samarbeidspartnere, ansvars- og oppgavefordeling i velferdsforvaltningen og helse- og sosialpolitikk
* Har bred kunnskap om gjeldende norsk og internasjonal rett, inkludert barnekonvensjonen og FNs bærekraftsmål, samt bred kunnskap om juridisk metode som er relevant for barnevernfeltet
* Har bred kunnskap om barnets beste og barn og familiers rettigheter
* Har bred og flerfaglig kunnskap om sentrale barnevernfaglige temaer, problemstillinger og prosesser og kan oppdatere denne kunnskapen
* Har bred kunnskap om profesjonsetikk og barnevernspedagogers profesjonelle kompetanse i et samfunn preget av mangfold
* Har bred kunnskap om risiko og beskyttelse knyttet til utsatte grupper av barn og unge og deres familier
* Har bred kunnskap om sammensatte og kompliserte utfordringer hos barn, unge og deres familier
* Har bred kunnskap om miljøterapeutisk og sosialpedagogisk arbeid og metoder og tiltak innenfor slikt arbeid
* Har bred kunnskap om saksbehandling og tiltaksarbeid i barneverntjenester
* Har bred kunnskap om omsorgssvikt, mishandling, seksuelle overgrep og familievold
* Har kunnskap om barns oppvekst og utvikling og hvordan oppvekst påvirkes av samfunnsmessige og sosioøkonomiske forhold
* Har kunnskap om psykisk helse/uhelse og rusmisbruk
* Har kunnskap om samarbeid, medvirkning, samskaping og innovative strategier i barnevernfaglig arbeid

*Ferdigheter*

* Kan anvende forskningskunnskap, erfaringskunnskap og kunnskap fra barn, unge og foreldre, samt relevant lovverk og veiledere i systematisk og målrettet arbeid med barn og unge og familier
* Kan anvende ulike metoder og begrunne metodevalg i barnevernfaglig arbeid
* Kan vurdere og ivareta barnets beste og familiers rettigheter og anvende kunnskapsbaserte metoder, teorier og faglig skjønn i samarbeid med barn, unge og deres familier
* Kan anvende kunnskap om kommunikasjon og relasjoner til å fremme inkludering, deltakelse og medvirkning i arbeid med barn, unge og familier
* Kan samarbeide med andre tjenester til barnets beste
* Kan anvende faglig kunnskap om kulturelt mangfold og vise flerkulturell forståelse og kultursensitivitet i tjenesteutøvelsen
* Kan finne, kritisk vurdere og henvise til relevant forskning og gjennom det oppdatere og anvende ny kunnskap innenfor barnevern som fagområde
* Kan anvende kunnskap, metoder og digitale verktøy i systematisk barnevernfaglig arbeid
* Kan beherske innovative tilnærminger og sikre samarbeid og medvirkning i barnevernfaglig arbeid på individ- og systemnivå

*Generell kompetanse*

* Har innsikt i og kan handle i samsvar med nasjonale og internasjonale lover og konvensjoner som gjelder for barnevernfeltet
* Har innsikt i og kan ivareta barn, unge og familiers rettigheter og bidra til å sikre likeverdige tjenester i et samfunn preget av mangfold
* Kan selvstendig og sammen med andre kartlegge, analysere, begrunne, planlegge, gjennomføre, dokumentere og evaluere barnevernfaglig arbeid med utgangspunkt i barnets beste
* Kan bruke kunnskap, ferdigheter og erfaringer til å møte barn, unge og familier i en utsatt livssituasjon med omsorg, kjærlighet, forståelse og anerkjennelse
* Kan anvende teori til å reflektere kritisk over egen profesjonsutøvelse og nyttiggjøre seg veiledning og tilbakemelding i profesjonelt arbeid
* Har innsikt i og kan håndtere etiske problemstillinger innen fagområdet og egen tjenesteutøvelse
* Har innsikt i egen forforståelse, holdninger og verdier og kan anvende relasjonskompetanse i barnevernfaglig arbeid
* Kan anvende faglig kunnskap og kompetanse til å initiere og lede tverrfaglig, tverretatlig og tverrprofesjonelt samarbeid
* Har kunnskap om vitenskapsteori og samfunnsvitenskapelig metode og kan anvende den i planlegging og gjennomføring av vitenskapelig arbeid
* Kan utøve en kunnskapsbasert praksis i arbeid med barn, unge og foresatte samt henvise videre ved behov
* Kan finne frem til, vurdere og henvise til relevant informasjon og fagstoff og framstille dette skriftlig og muntlig
* Kan fremme samskaping, utvikling og endring gjennom innovasjon og sosialt entreprenørskap

De enkelte emneplanene innenfor studiet konkretiserer hvilket læringsutbytte studentene skal ha oppnådd etter gjennomført emne.

## Oppbygging og gjennomføring

### Sentrale områder

Studieprogrammet er bygd opp av tre sentrale hovedområder. De er langsgående i studiet og belyses i og på tvers av de seks emnene. Områdene henger følgelig sammen og går over i hverandre. Dette tydeliggjør at studiet er en integrert helhet med en gjennomgående profesjonsretting, sammensatt tematikk og kobling mellom teori og praksisstudier.

*1. Barnevernets grunnlag og rammer*Dette området omfatter kunnskap om barnevern som profesjon, barnevernets historikk og ansvar i velferdsstaten, samt rammebetingelser som påvirker det barnevernfaglige arbeidet. Helse- og sosialpolitikk, nasjonalt og internasjonalt lovverk, juridisk metode, vitenskapsteori og forskningsmetode inngår også i dette området. Dette er sentralt fordi kunnskap om barnevernets mandat, organisering og forpliktelser er et nødvendig fundament for barnevernfaglig arbeid.

*2. Barnevernspedagogers profesjonelle kompetanse*Sentralt i dette området er kjennetegn på og krav til en profesjonell yrkesrolle, kritisk refleksjon, etikk, kommunikasjon, samhandling, samspill og konflikthåndtering. Dette området er vesentlig for å utvikle en helhetlig profesjonell kompetanse der bevissthet og refleksjon om egen profesjonsutøvelse og evne til å inngå i konstruktive relasjoner er av stor betydning. Utvikling av den personlige kompetansen og vurdering av skikkethet er gjennomgående i studieprogrammet.

*3. Barnevernfaglig arbeid*

Dette området omhandler kunnskap om generelle temaer som oppvekst, utvikling, læring, familieliv, psykisk helse, levevilkår og politiske føringer som påvirker barn, unge og familiers livssituasjon. Sentralt er også barnevernsspesifikke temaer slik som omsorgssvikt, vold og overgrep. Området dekker videre arbeid på ulike innsatsnivåer. Dette inkluderer systematisk og metodisk miljøterapeutisk og sosialpedagogisk arbeid, saksbehandling og tiltaksarbeid i barnevernet og samarbeid på tvers av fag, etater og profesjoner. Videre vektlegges samskaping, innovasjon og sosialt entreprenørskap. Denne tematikken fremhever betydningen av en ressurs- og brukerorientering og nye tilnærminger innenfor sosialt arbeid, både i direkte tjenesteyting og i flerfaglig og tverrfaglig samarbeid. Fokus rettes mot samarbeidsprosesser der barn, unge og familier medvirker og deltar som samskapere i innovative prosjekter.

Barnevernfaglig arbeid er et sentralt område fordi det omfatter kunnskapsgrunnlaget for og bredden i faget og tydeliggjør at utviklingen innenfor velferdsstaten fordrer nye tilnærminger og nye former for samarbeid.

### Gjennomføring av studieprogrammet

Studiet har et omfang på 180 studiepoeng, og er normert til en studieprogresjon på 3 år på heltid. Et studieår er normert til ca. 1600 timer, hvert studiepoeng innebærer 27 timers arbeidstid (jfr. Forskrift om studier og eksamen ved Universitetet i Sørøst-Norge (USN) § 3-1.)

Det er krav om minimum 80 prosent deltakelse i obligatoriske aktiviteter som seminarer, plenumsdiskusjoner, gruppearbeid, prosjektarbeid, ferdighetstrening, praksisstudier og ekskursjoner. Begrunnelsen for kravet om obligatorisk deltakelse er at disse læringsaktivitetene innebærer samarbeid og faglig dialog som er vesentlig for utvikling av en sammensatt profesjonell kompetanse. Det forutsettes at studentene møter forberedt til obligatoriske aktiviteter og har tilegnet seg den kunnskapen som er nødvendig for å kunne være aktive deltakere i slike læringsaktiviteter.

### Oppbygging av studieprogrammet

Studiet består av seks emner à 30 studiepoeng. Emnene bygger tematisk på hverandre og sikrer studiets faglige progresjon. Hvert emne er bygd opp av tre temaer.

Alle emnene er obligatoriske. I emne 5 i det siste studieåret, er det lagt til rette for studentutveksling og praksisstudier internasjonalt og gjennom det mulighet for valgfrihet. I det siste emnet, emne 6, er det lagt vekt på faglig fordypning der studentene selv bestemmer tematikk for og type bachelorarbeid.

Første studieår

Emne 1, *Barnevern, menneske og samfunn*, er en introduksjon både til studentrollen og barnevernfaglig arbeid. Det legges vekt på etikk, skikkethet og rettigheter og plikter som student. Studentene introduseres for grunnlaget for barnevernfaglig arbeid og profesjonen barnevernspedagog. Denne tematikken utdypes i senere emner. I emne 1 utvikler studentene også kunnskap om normalutvikling, oppvekst og læring. Dette betraktes som en basis for mer spesifikk barnevernfaglig kunnskap som belyses i neste emne.

Emne 2, *Barn, unge og familier i risiko*, omhandler mer barnevernspesifikk tematikk enn emne 1. Her legges det vekt på beskyttelse- og risikofaktorer hos individet, i oppvekstmiljøet og på samfunnsnivå. Studentene tilegner seg kunnskap om hvordan de kan identifisere og arbeide for å fremme beskyttende faktorer på ulike nivåer. Emnet belyser videre familievold, mishandling, seksuelle overgrep, rusbruk og psykisk helse og uhelse. Kunnskap om slik tematikk er å betrakte som et nødvendig grunnlag for det forebyggende og metodiske arbeidet som inngår i det andre studieåret.

Andre studieår

Dette studieåret er konsentrert om to kjerneområder i barnevernfaglig arbeid.

Emne 3, *Sosialpedagogisk og miljøterapeutisk arbeid*, omfatter ulike sentrale former for metodisk barnevernfaglig arbeid. Vekten legges på sosialpedagogisk og miljøterapeutisk arbeid og endringsarbeid i barnevernsinstitusjoner og på oppvekstarenaene hjem, barnehage, skole og fritid. Dette arbeidet innebærer ulike former for forebygging.

Emne 4, *Arbeid i barneverntjenester*, er konsentrert om arbeid i statlig og kommunalt barnevern. Fokus rettes mot barnets behov og omsorgssituasjon, saksbehandling, tiltak og oppfølging av tiltak. I dette emnet trekkes det veksler på tematikk fra alle de tre forutgående emnene. Det barnevernfaglige arbeidet må også ses i en større sammenheng, nasjonalt og internasjonalt. Dette gjenspeiles i studiets siste år.

Tredje studieår

Emne 5, *Profesjon og samfunn*, omhandler barnevernspedagogen i en større kontekst. Søkelyset rettes mot den norske velferdsstaten, dens endringer og dilemmaer. Profesjonsutøvelsen i den norske velferdsstaten ses i sammenheng med helse- og sosialfaglig arbeid internasjonalt. Sentralt er også samarbeid på tvers av fag, virksomheter og sektorer. I emnet inngår også den mest omfattende delen av praksisstudiene der studentene anvender sin profesjonelle kompetanse i autentiske yrkessituasjoner. Det åpnes for at studentene i dette emnet kan ha praksisstudier og utveksling internasjonalt, og at internasjonale studenter kan delta i emnet. Noe av emnet foregår på engelsk.

Emne 6, *Barnevernfaglig fordypning*, omhandler nye tilnærminger innenfor sosialt arbeid for å møte det norske velferdssystemets utfordringer slik de er tematisert i emne 5. Fokus rettes mot innovasjon, samskaping og sosialt entreprenørskap. Gjennom emnet fordyper studentene seg i vitenskapsteori og forskningsmetode og anvender denne kunnskapen i eget bachelorprosjekt. Studentene velger selv tema og type prosjekt. Emnet avsluttes med en sammenfatning og en syntetisering av barnevernspedagogers profesjonelle kompetanse slik den fremkommer i studiet som helhet. Studiets oppbygging vises i figuren nedenfor.

Figur 1: Studieprogrammets oppbygging

|  |  |  |
| --- | --- | --- |
| BACHELOR I BARNEVERN | |  |
|  | ***Høstsemester*** | ***Vårsemester*** |
| 3. studieår | **EMNE 5 – 30 stp. Profesjon og samfunn**   * Nasjonale og internasjonale perspektiver på velferd * Samarbeid på tvers * Profesjonsutøvelse i praksis | **EMNE 6 – 30 stp. Barnevernfaglig fordypning**   * Innovasjon i sosialt arbeid * Vitenskapsteori, forskningsmetode og bachelorprosjekt * Samlet profesjonell kompetanse |
| 2. studieår | **EMNE 3 – 30 stp. Miljøterapeutisk og sosialpedagogisk arbeid**   * Helsefremming, forebygging og tidlig innsats * Endringsarbeid med barn, unge og deres familier * Miljøterapeutisk og sosialpedagogisk arbeid | **EMNE 4 – 30 stp. Arbeid i barneverntjenester**   * Barnets behov og omsorgssituasjon * Forsvarlig saksbehandling * Oppfølging og evaluering av tiltak |
| 1. studieår | **EMNE 1 – 30 stp. Barnevern, menneske og samfunn**   * Studentrollen * Introduksjon til barnevernfaglig arbeid * Menneske i utvikling og samhandling | **EMNE 2 – 30 stp. Barn, unge og familier i risiko**   * Beskyttelses- og risikofaktorer * Omsorgssvikt, mishandling, familievold og seksuelle overgrep * Psykisk helse/uhelse og rusmisbruk |

## Læringsaktiviteter

Melding til Stortinget nr. 16 (2016-2017)[[1]](#footnote-1) Kultur for kvalitet i høyere utdanning ligger til grunn for læringsmiljøet i studieprogrammet. Undervisnings- og læringsformer er valgt med sikte på best mulig tilrettelegging for læring. Barnevernspedagogutdanningen er bygd opp omkring læringsaktiviteter både på og utenfor studiestedet. Den overordnede tilnærmingen er *blended learning* (blandet læring) som innebærer en kombinasjon av ulike læringsformer og læringsressurser som for eksempel lærerstyrt undervisning, studentaktive læringsformer og digitale ressurser. Slike ressurser er et grunnlag for å drive omvendt undervisning. Denne undervisningen innebærer at studentene ser digitale forelesninger i forkant av undervisning og jobber videre med tematikken i læringssituasjoner på studiestedet. Hensikten med en kombinasjon av læringsformer er å legge best mulig til rette for læring slik at studentene skal realisere læringsutbyttene og gjennom varierte læringsaktiviteter erfare mulighet til studentdeltakelse og medvirkning.

Det vil være noe variasjon mellom emnene når det gjelder hvilke arbeidsformer som benyttes ut fra hva som er læringsutbytte i det enkelte emne. En nærmere oversikt over arbeidsmåter i de enkelte emnene gis i emneplanene. Den følgende gjennomgangen gir en oversikt over undervisnings- og læringsformer som anvendes i flere emner, presentert i ikke prioritert rekkefølge:

* **Forelesninger på studiestedet**

Disse inneholder teori og relevant forskning, samt eksempler fra praksisfeltet. Det legges vekt på faglig dialog i eller i tilknytning til forelesningene for å legge til rette for at studentene kan delta aktivt i arbeid med fagstoffet. Et av målene er å knytte teori og praksis sammen, slik at teoretiske perspektiver kan anvendes for å forstå praksisnære problemstillinger.

* **E-forelesninger**Dette er digitale forelesninger som er tilgjengelige også utenfor studiestedet.Det kan være avgrensede og korte forelesninger eller mer helhetlig fremstilling av sentralt fagstoff. Slike forelesninger er å betrakte som ressurser i selvstudium og læringsaktiviteter på studiestedet.
* **Seminarer**Det er ulike former for seminarer i studieprogrammet. De kjennetegnes av at studentene er aktive deltakere og er en arbeidsform som skal bidra til å fremme faglig dialog.

*Oppstartsseminar***.** Hvert emne innledes med et seminar som er konsentrert om emnets planer, inkludert læringsutbytte og gjensidige forpliktelser. Disse seminarene skal bidra til nødvendige avklaringer og skape forutsigbarhet for studentene.

*Skriveseminar.* I disse seminarene får studentene trening i akademisk skriving og/eller trening i arbeid med skriftlig barnevernfaglig dokumentasjon. Hensikten er å øke kompetansen knyttet til skriftlig formidling og gi studentene erfaring med å gi og motta tilbakemelding. Skriveseminarene knyttes gjennomgående til de skriftlige arbeidskravene.

*Framleggsseminar.* Slike seminarer er konsentrert om faglige fremlegg som gjennomføres av studentene enten individuelt eller i gruppe. Målet med slike seminarer er å oppøve kompetanse knyttet til muntlig formidling og å gi og få tilbakemelding som kan handle om både fremstilling og faglig innhold. Framleggsseminarene knyttes også til muntlige arbeidskrav.

*Praksisseminar.* Seminarene kan brukes på ulike måter i emnene. De kan benyttes i forberedelse til praksisstudiene, til refleksjon underveis i praksisperiodene og/eller til diskusjon og analyse av praksiserfaringer etter praksisstudiene. Slike seminarer er et ledd i å bidra til at teori og praksis blir en integrert del av studieprogrammet.

*Innovasjonscamp*. Disse seminarene har fokus på innovasjon og entreprenørskap. Seminarene kan gjennomføres i samarbeid med praksisfeltet og/eller andre helse- og sosialfagsutdanninger og har som mål å utvikle ferdigheter og evne til nytenkning i praksisnær problemløsning.

*Eksamensforberedende seminar.* Hvert emne avsluttes med et seminar der studenter og lærere sammen oppsummerer sentral tematikk. Hensikten med disse seminarene er å samarbeide om å se fagstoff i sammenheng.

* **Grupper***Studiegrupper.* Dette er grupper der studentene samarbeider om å tilegne seg fagstoff. Arbeidet er i hovedsak studentstyrt. Hensikten med studiegruppene er å etablere gode studievaner og konstruktivt faglig samarbeid. Disse gruppene benyttes også til arbeid med gitte arbeidsoppgaver.

*Profesjonsgrupper.* I disse gruppene er ferdighetstrening og refleksjon omkring krav til profesjonsutøvelse og utvikling av egen profesjonell kompetanse det sentrale. Hensikten med disse gruppene er å sikre utvikling av en langsgående profesjonell kompetanse gjennom hele studieløpet.

* **Selvstudium.** Detteer selvstendig arbeid med pensum, læringsressurser og arbeidskrav. Selvstudium inngår som forberedelse til og oppfølging av læringsaktiviteter på studiestedet og er et ledd i å sikre faglig progresjon.
* **Arbeidskrav**. Studentene jobber med ulike arbeidskrav i hvert emne. Disse kravene gir retning på selvstudiet og er et ledd i å nå læringsutbyttet i det enkelte emne. De utføres enten som individuelt arbeid eller i gruppe.
* **Refleksjonsnotater.** Disse notatene er obligatoriske og gjennomgående i hele studieprogrammet. Studentene skal levere ett individuelt refleksjonsnotat i slutten av hvert emne. De er et ledd i å bevisstgjøre studentene og skal omhandle refleksjon om utvikling av egen profesjonell kompetanse og hva som fremmer egen læring. Notatene er ikke gjenstand for vurdering.

## Praksisstudier

Praksisstudiene omfatter ulike former for barnevernfaglig arbeid. Studentene skal ha tilsammen 20 uker med praksisstudier der gjennomgående er i direkte kontakt med barn, unge og/eller deres familier. Disse ukene er fordelt på fire emner. Begrunnelsen for å fordele praksisstudiene på flere emner er å legge til rette for sammenheng mellom teori og praksis gjennom studiet. Til hver av de fire praksisperiodene er det en ukes for- og etterarbeid. Til sammen utgjør dermed praksisstudiene 24 uker. Omfanget av hver praksisperiode fremkommer i emneplanene i de emnene som har praksisstudier. I femte semester åpnes det også for praksisstudier internasjonalt, samt for mulighet til studentbedrift.

Praksis vurderes til bestått/ikke bestått. Det er krav om 80 % obligatorisk deltakelse i hver praksisperiode.

## Vurderingsformer

I alle emner er det både formative vurderinger (underveisvurdering) og summativ vurdering (sluttvurdering). Det legges betydelig vekt på formativ vurdering i studieprogrammet fordi slike vurderinger er et vesentlig grunnlag for videre læring.

Den formative vurderingen er knyttet til arbeidskravene. Det er tre obligatoriske arbeidskrav i hvert emne. De kan være både skriftlige, i en vid tekstforståelse, og muntlige. Arbeidskravene vurderes til godkjent/ikke godkjent. Det gis tilbakemelding på arbeidskravene. Arbeidskravene må være godkjente for at studentene skal kunne fremstille seg til eksamen.

Det er i hvert emne en sluttvurdering (eksamen) som utgjør karakteren i emnet og blir oppført på vitnemålet. I studieprogrammet blir følgende sluttvurderingsformer anvendt: Hjemmeeksamen, skriftlig eksamen og muntlig eksamen [[2]](#footnote-2). I emne 6 knyttes sluttvurderingen til bachelorarbeidet. Vurderingsformen i det enkelte emne fremkommer i emneplanen. Valg av eksamensform i hvert enkelt emne, er et ledd i samstemt læring.   
I alle emner benyttes graderte bokstavkarakterer, A – F, der E er laveste beståtte karakter.

Det foregår en løpende skikkethetsvurdering av studenter i alle deler av studiet (jfr. Forskrift om skikkethetsvurdering i høyere utdanning). Skikkethetsvurderingen inngår i en helhetsvurdering av studentens faglige og personlige forutsetninger for å kunne fungere i yrket.

Studentene skal gjøres kjent med sin taushetsplikt og signere taushetserklæring ved studiestart.

## Studentutveksling og internasjonalisering

I barnevernstudiet innebærer internasjonalisering at det legges vekt på internasjonale, globale og flerkulturelle perspektiver i planer, pensum og undervisningstemaer. Videre legges det til rette for deltakelse i internasjonal week (SocNet98.eu) sammen med sentrale samarbeidspartnere. Internasjonalisering kan også innebære besøk av internasjonale gjesteforelesere og forskere.

I studieprogrammet er 5. semester tilrettelagt for praksisstudier internasjonalt. Det er inngått avtale med følgende ulike internasjonale partnere:

* Erasmusnettverket SocNet98, Norden og Europa
* California State University Dominguez Hills (CSUDH), USA
* Nelson Mandela University, Sør-Afrika
* Ilula Orphan Program
* Tanga International Competence Center, Tanzania

Denne listen kan bli oppdatert og endret i løpet av studietiden. Informasjon om mulighetene for et utvekslingsopphold gjennom universitetets internasjonale partnere er ellers tilgjengelig på http://www.usn.no/studier/utveksling-til-utlandet/. Studentene kan kontakte studieveileder ved fakultetet eller Seksjon for internasjonalisering for å få mer informasjon om hvilke ordninger som finnes dersom de ønsker et studie- eller praksisopphold internasjonalt.

Relevans for videre studier

Avlagt bachelor i barnevern er et relevant grunnlag for opptak til ulike masterutdanninger både nasjonalt og internasjonalt. Ved USN, Fakultet for helse- og sosialvitenskap, er flere studieretninger ved masterutdanningen Samfunn og helse relevante for videre kvalifisering.

## Annet

### Kunnskapsgrunnlag

Studieprogrammet er bygd opp slik at det skal legge grunnlag for studentenes virksomhet i en kunnskapsbasert praksis[[3]](#footnote-3). I dette studieprogrammet innebærer en slik praksis å kunne ta faglige avgjørelser på grunnlag av:

1) erfaringsbasert kunnskap som er tilegnet gjennom praksisstudier og refleksjon over egne erfaringer og forholdet mellom teori og praksis   
2) brukerkunnskap og brukermedvirkning som handler om kunnskap om og fra barn og unge. Sentralt er myndiggjøring av barn, unge og foresattes, deres ønsker, ressurser og behov, deres kunnskap om seg selv og deres erfaringer med tjenestene de mottar   
3) forskningsbasert kunnskap som inkluderer arbeid med vitenskapsteori, forskningsmetode og innsikt i nasjonale og internasjonale forskningsprosjekter. Denne formen for kunnskap inkluderer videre undervisning og læringsaktiviteter som fremmer akademisk skriving, kritisk tenkning og bevissthet om grunnlaget for det som oppfattes som sann kunnskap.

Teoretisk kunnskap fra samfunnsvitenskap, humaniora og naturvitenskap inngår også som et grunnlag for kunnskapsbasert praksis.

### Kvalitet i studiet

Barnevernspedagogutdanningen skal ivareta krav til kvalitet beskrevet i USNs strategier for porteføljeutvikling og utdanningskvalitet[[4]](#footnote-4). I dette studieprogrammet legges det spesiell vekt på krav til relevans, programkvalitet og undervisningskvalitet. For å konkretisere kvalitetsarbeidet ytterligere, vises det til de fem kvalitetsdimensjonene til Harvey og Green[[5]](#footnote-5) og hva dimensjonene innebærer i studieprogrammet.

1) *Det eksepsjonelle*: Tilrettelegging for studentprestasjoner av særlig høy kvalitet.   
2) *Prosedyrer og standarder*: Forutsigbarhet og tydelighet mht. planer, krav og forventinger, struktur og læringsaktiviteter som går igjen i hele studieprogrammet.   
3) *Relevans*:Sammenheng mellom forventet læringsutbytte, faglig innhold, læringsaktiviteter, arbeids- og vurderingsformer i og mellom emner, samt samfunnsnytte og relevans for det barnevernfaglige feltet.   
4) *Effektivitet og økonomi*:Progresjon, oppfølging og tilrettelegging for læring med det for øye at studentene skal fullføre på normert tid, samt konstruktive læringsprosesser som bidrar til at studentene når forventet læringsutbytte. 5) *Transformasjon*:Utvikling av en sammensatt profesjonell kompetanse og en danningsprosess som foregår gjennom både undervisning, praksisstudier, arbeidskrav, ferdighetstrening og studentenes egenrefleksjoner.

## Godkjent studieplan

## Endringsbeskrivelse

STUDIEPLAN – Bachelor i barnevern del 3 (andre tilhørende tekster)

## Tekst til vitnemål

## Læringsutbytte

Etter fullført studium er det forventet at studentene:

*Kunnskap*

* Har bred kunnskap om barnevernets samfunnsmandat, samarbeidspartnere, ansvars- og oppgavefordeling i velferdsforvaltningen og helse- og sosialpolitikk
* Har bred kunnskap om gjeldende norsk og internasjonal rett, inkludert barnekonvensjonen og FNs bærekraftsmål, samt bred kunnskap om juridisk metode som er relevant for barnevernfeltet
* Har bred kunnskap om barnets beste og barn og familiers rettigheter
* Har bred og flerfaglig kunnskap om sentrale barnevernfaglige temaer, problemstillinger og prosesser og kan oppdatere denne kunnskapen
* Har bred kunnskap om profesjonsetikk og barnevernspedagogers profesjonelle kompetanse i et samfunn preget av mangfold
* Har bred kunnskap om risiko og beskyttelse knyttet til utsatte grupper av barn og unge og deres familier
* Har bred kunnskap om sammensatte og kompliserte utfordringer hos barn, unge og deres familier
* Har bred kunnskap om miljøterapeutisk og sosialpedagogisk arbeid og metoder og tiltak innenfor slikt arbeid
* Har bred kunnskap om saksbehandling og tiltaksarbeid i barneverntjenester
* Har bred kunnskap om omsorgssvikt, mishandling, seksuelle overgrep og familievold
* Har kunnskap om barns oppvekst og utvikling og hvordan oppvekst påvirkes av samfunnsmessige og sosioøkonomiske forhold
* Har kunnskap om psykisk helse/uhelse og rusmisbruk
* Har kunnskap om samarbeid, medvirkning, samskaping og innovative strategier i barnevernfaglig arbeid

*Ferdigheter*

* Kan anvende forskningskunnskap, erfaringskunnskap og kunnskap fra barn, unge og foreldre, samt relevant lovverk og veiledere i systematisk og målrettet arbeid med barn og unge og familier
* Kan anvende ulike metoder og begrunne metodevalg i barnevernfaglig arbeid
* Kan vurdere og ivareta barnets beste og familiers rettigheter og anvende kunnskapsbaserte metoder, teorier og faglig skjønn i samarbeid med barn, unge og deres familier
* Kan anvende kunnskap om kommunikasjon og relasjoner til å fremme inkludering, deltakelse og medvirkning i arbeid med barn, unge og familier
* Kan samarbeide med andre tjenester til barnets beste
* Kan anvende faglig kunnskap om kulturelt mangfold og vise flerkulturell forståelse og kultursensitivitet i tjenesteutøvelsen
* Kan finne, kritisk vurdere og henvise til relevant forskning og gjennom det oppdatere og anvende ny kunnskap innenfor barnevern som fagområde
* Kan anvende kunnskap, metoder og digitale verktøy i systematisk barnevernfaglig arbeid
* Kan beherske innovative tilnærminger og sikre samarbeid og medvirkning i barnevernfaglig arbeid på individ- og systemnivå

*Generell kompetanse*

* Har innsikt i og kan handle i samsvar med nasjonale og internasjonale lover og konvensjoner som gjelder for barnevernfeltet
* Har innsikt i og kan ivareta barn, unge og familiers rettigheter og bidra til å sikre likeverdige tjenester i et samfunn preget av mangfold
* Kan selvstendig og sammen med andre kartlegge, analysere, begrunne, planlegge, gjennomføre, dokumentere og evaluere barnevernfaglig arbeid med utgangspunkt i barnets beste
* Kan bruke kunnskap, ferdigheter og erfaringer til å møte barn, unge og familier i en utsatt livssituasjon med omsorg, kjærlighet, forståelse og anerkjennelse
* Kan anvende teori til å reflektere kritisk over egen profesjonsutøvelse og nyttiggjøre seg veiledning og tilbakemelding i profesjonelt arbeid
* Har innsikt i og kan håndtere etiske problemstillinger innen fagområdet og egen tjenesteutøvelse
* Har innsikt i egen forforståelse, holdninger og verdier og kan anvende relasjonskompetanse i barnevernfaglig arbeid
* Kan anvende faglig kunnskap og kompetanse til å initiere og lede tverrfaglig, tverretatlig og tverrprofesjonelt samarbeid
* Har kunnskap om vitenskapsteori og samfunnsvitenskapelig metode og kan anvende den i planlegging og gjennomføring av vitenskapelig arbeid
* Kan utøve en kunnskapsbasert praksis i arbeid med barn, unge og foresatte samt henvise videre ved behov
* Kan finne frem til, vurdere og henvise til relevant informasjon og fagstoff og framstille dette skriftlig og muntlig
* Kan fremme samskaping, utvikling og endring gjennom innovasjon og sosialt entreprenørskap

## Tekst til Diploma Supplement (DS)

Formålet med barnevernspedagogutdanningen er å kvalifisere profesjonsutøvere som kan identifisere behov og gi rett hjelp til rett tid til barn, unge og deres familier i utsatte livssituasjoner. Bachelor i barnevern er et viktig grunnlag for utvikling av en sammensatt profesjonell kompetanse som er relevant og samfunnsnyttig. En slik kompetanse innebærer å ha barnets beste i fokus, sikre at barn, unge og foreldres rettigheter ivaretas, at de får reell mulighet til medvirkning og at de er i sentrum for beslutningsprosesser.

Studiet har som mål å utdanne brukerorienterte og reflekterte profesjonsutøvere som er kvalifiserte til å utføre forebyggende, miljøterapeutisk og sosialpedagogisk arbeid, samt saksbehandling og tiltaksarbeid i barneverntjenester. Gjennom utdanningen skal studentene tilegne seg kunnskap, ferdigheter og generell kompetanse som kan danne grunnlag for en kunnskapsbasert praksis. Sentralt i utdanningen er kulturforståelse og kunnskap om mangfold, kritisk tenkning og innsikt i den betydningen velferdsstatens rammebetingelser har for barn, unge og deres foresatte og for profesjonsutøverne.

Tekst til markedsføring av studiet (studietilbudstekst)  
Bachelor i barnevern kvalifiserer for arbeid med utsatte barn og unge og deres familier/omsorgspersoner i et samfunn preget av mangfold. Du tilegner deg gjennom studiet kunnskap, ferdigheter og generell kompetanse som omfatter forebyggende, miljøterapeutisk og sosialpedagogisk arbeid, samt saksbehandling og tiltaksarbeid i barneverntjenester. Det legges i utdanningen vekt på utvikling av en profesjonsutøvelse preget av anerkjennelse, empati og likeverd, fokus på barns og familiers ressurser og respekt for enkeltindividets integritet. Derfor er arbeid med relasjons- og samspillskompetanse også en viktig del av studiet.

## **Hva slags jobb får du?**

Studiet kvalifiserer til arbeid innenfor kommunalt og statlig barnevern samt forebyggende, miljøterapeutisk og sosialpedagogisk med barn og unge innen kultur, fritid, barnehage og skole.

1. https://www.regjeringen.no/no/dokumenter/meld.-st.-16-20162017/id2536007/ [↑](#footnote-ref-1)
2. https://lovdata.no/dokument/SF/forskrift/2018-06-15-1090?q=Forskrift%20om%20studier%20og%20eksamen [↑](#footnote-ref-2)
3. https://www.helsebiblioteket.no/kunnskapsbasert-praksis [↑](#footnote-ref-3)
4. Strategi for porteføljeutvikling og utdanningskvalitet – riktig henvisning settes opp når revidert kvalitetssystem foreligger [↑](#footnote-ref-4)
5. Harvey, L. & Green, D. (1993). Defining Quality. *Assessment & Evaluation in Higher Education, 18*(1), 9-26. [↑](#footnote-ref-5)